Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 321/13/8811	Trebišov, 25.6.2013
EEČ : 2-69-328-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako zákonná matka  ml. XXXXX, nar. 25.05.1994, toho času umiestnenej v Reedukačnom centre, Osloboditeľov 36, XXXXX, si neplní svoju vyživovaciu povinnosť, ktorá jej vyplýva z ustanovenia § 62 Zákona č. 36/2005 Z. z. o rodine a o zmene a doplnení niektorých zákonov a zároveň jej bola uložená rozsudkom Okresného súdu Prešov pod č. 24P 372/2010 zo dňa 14.07.2011, ktorý nadobudol právoplatnosť dňa 20.08.2011, a to v mieste bydliska ako aj inde, prispievať na výživu svojej dcéry XXXXX sumou vo výške  30 % zo sumy životného minima, mesačne po 26,65 €, vždy do 25. dňa v mesiaci vopred na účet Reedukačnému centru XXXXX čo si neplní za obdobie od októbra 2012 až doposiaľ, čím jej takto na bežnom výživnom vznikol dlh vo výške 187,41 €, hoci bola v predchádzajúcich dvadsiatich štyroch mesiacoch za taký čin odsúdená Trestným rozkazom Okresného súdu v Trebišove pod č. 5T/165/2012 zo dňa 12.10.2012, ktorý nadobudol právoplatnosť dňa 17.11.2012. 

lebo zanikla trestnosť činu

Odôvodnenie:
	Uznesením policajného orgánu OR PZ, Odboru kriminálnej polície, Oddelenia všeobecnej kriminality v Trebišove pod sp. zn. ČVS:ORP-173/OVK-TV-2013 zo dňa 17.04.2013 bolo vznesené obvinenie XXXXX, XXXXX pre prečin zanedbania povinnej výživy podľa § 207 ods. 1, ods. 3 písm. c Tr. zákona, na tom skutkovom základe, ako je to uvedené vo výrokovej časti tohto uznesenia.

	Obvinená v priebehu vyšetrovania využila ustanovenie § 86 písm. a Tr. zákona o účinnej ľútosti a dlh na bežnom výživnom za obdobie od mesiaca október 2012 do 25.05.2013, kedy ml. XXXXX bola prepustená z Reedukačného centra XXXXX z dôvodu ukončenia ústavnej starostlivosti, vo výške 187,41 € uhradila Reedukačnému centru XXXXX peňažnými poštovými poukazmi zo dňa 30.04.2013 sumu 140,- € a zo dňa 24.06.2013 sumu 47,41 €. 

	Uvedenú skutočnosť potvrdila poškodená strana dňa 25.05.2013 telefonicky vyšetrovateľke OR PZ XXXXX, keď uviedla, že dlh na bežnom výživnom za žalované obdobie považuje zo strany obvinenej za uhradený.  

	Keďže trestný čin nemal trvale nepriaznivé následky, lebo páchateľ svoju vyživovaciu povinnosť dodatočne splnil skôr, než bolo o jeho trestnej veci rozhodnuté, trestné stíhanie sa zastavuje, lebo zanikla trestnosť činu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka